 NA LABAAN SHABAAN MBUNGE wa Thika Mjini Alice Ng’ang’a amezidi kutoa malalamiko yake akisema eneobunge lake ni kubwa mno kiasi kwamba hawezi akawafanyia wakazi maendeleo kwa kiwango kinachohitajika. Tayari mswada wa Bi Ng’ang’a unaopinga kufutwa kwa maeneobunge 67 uko bungeni. Ufichuzi wa bunge ulionyesha maeneobunge hayo hayajafikisha viwango vinavyohitajika vya kuwa maeneobunge haswa kwa kuzingatia kigezo cha idadi faafu ya watu. Haya yanajiri wakati Tume Huru ya Uchaguzi na Mipaka (IEBC) imekabwa na makataa ya Machi 2024 kuratibu upya mipaka. Uratibu huu ukipigwa na dhoruba za kisiasa huenda ukakosa kuwezekana kwa wakati. Hii ni kwa sababu tume ya uchaguzi inahitaji kufanyiwa mageuzi baada ya makamishna kujiuzulu na mwenyekiti, Wafula Chebukati, kustaafu. Mageuzi haya yanahitaji kauli ya ndio kutoka kwa mchakato wa maridhiano kati ya serikali na upinzani. Mpango huu unaendelezwa na Kamati ya Kitaifa ya Mazungumzo katika ukumbi wa Bomas, Nairobi. Akihutubia wanahabari, Bi Ng’ang’a alitaka bunge litathmini mswada wake wa kugawanya Thika Mjini mara mbili ili afaulu kuwakilisha wananchi kikamilifu. “Mimi narudia mara nyingi kuwa, zile pesa mimi hupata za hazina ya ustawishaji maeneobunge (CDF) hazitoshi kwa vile uwakilishi wangu ni mkubwa sana na Thika ikipasuliwa, hali itakuwa nzuri sana,” alisema. “Wakati umefika hata kaunti igawanywe kuwe na Kiambu Mashariki na Kiambu Magharibi. Wakati watu wetu wanawakilishwa vizuri, tutakuwa sawa,” mbunge Ng’ang’a aliongeza akitaka IEBC ianze uratibu wa mipaka katika eneobunge lake. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  